เจาะลึก...ราคาดอลลาร์ล่วงหน้า
ตลาดอนุพันธ์ได้เปิดซื้อขายดอลลาร์ล่วงหน้า หรือ USD Futures ไปเมื่อต้นสัปดาห์ที่ผ่านมาแล้วนะครับ โดยในวันแรกมีปริมาณการซื้อขายสูงถึง 3,429 สัญญา ซึ่งถือว่าเป็นการเปิดตัวสินค้าใหม่ของตลาดอนุพันธ์ที่ได้รับการตอบรับจากผู้ลงทุนสูงสุด ทั้งนี้ บางท่านอาจจะยังมีข้อสงสัยเกี่ยวกับราคา USD Futures ที่ซื้อขายกันอยู่ ดังนั้นในสัปดาห์นี้คอลัมน์ นัดพบอนุพันธ์ ขอเจาะลึกถึงราคา USD Futures นะครับ
8 มิ.ย. 2555

ตลาดอนุพันธ์ได้เปิดซื้อขายดอลลาร์ล่วงหน้า หรือ USD Futures ไปเมื่อต้นสัปดาห์ที่ผ่านมาแล้วนะครับ โดยในวันแรกมีปริมาณการซื้อขายสูงถึง 3,429 สัญญา ซึ่งถือว่าเป็นการเปิดตัวสินค้าใหม่ของตลาดอนุพันธ์ที่ได้รับการตอบรับจากผู้ลงทุนสูงสุด ทั้งนี้ บางท่านอาจจะยังมีข้อสงสัยเกี่ยวกับราคา USD Futures ที่ซื้อขายกันอยู่ ดังนั้นในสัปดาห์นี้คอลัมน์ นัดพบอนุพันธ์ ขอเจาะลึกถึงราคา USD Futures นะครับ 
ราคา USD Futures ที่มีการซื้อขายในแต่ละสัญญานั้น จะเป็นราคาของอัตราแลกเปลี่ยนที่ผู้ลงทุนยินดีจะซื้อจะขายเพื่อส่งมอบเงินดอลลาร์ ณ วันที่สัญญาดังกล่าวครบกำหนดอายุ ตัวอย่างเช่น ราคาเสนอซื้อ USDM12 ที่ 31.62 จะหมายถึงผู้ลงทุนยินดีที่จะซื้อเงินดอลลาร์ ณ ปลายเดือน มิ.ย. 2012 (วันที่สัญญา USDM12 ครบกำหนดอายุ) ที่ราคา 31.62 บาทต่อ 1 ดอลลาร์ หรืออีกตัวอย่าง เช่น มีการจับคู่การซื้อขาย ซื้อขาย USDN12 ที่ราคา 31.45 ก็ย่อมหมายถึงมีผู้ตกลงที่จะซื้อและมีผู้ยินดีที่จะขายเงินดอลลาร์ในช่วงปลายเดือน ก.ค. 2012 ที่อัตรา 31.45 บาทต่อ 1 ดอลลาร์ เป็นต้น 
ดังนั้น จะเห็นว่าการที่ราคาของ Futures ที่ครบกำหนดอายุในเดือนต่างกันมีราคาที่ไม่เท่ากันจึงเป็นเรื่องปกติที่เกิดขึ้นได้ เนื่องจากเหตุการณ์ที่เป็นปัจจัยกำหนดระดับอัตราแลกเปลี่ยนอาจเกิดขึ้นในแต่ละช่วงเวลาที่แตกต่างกัน 
นอกจากนี้ ราคา USD Futures ยังอาจแตกต่างจากราคาอัตราแลกเปลี่ยนตามแหล่งต่างๆ ไม่ว่าจะเป็นข้อมูลจากผู้ขายข้อมูลอย่าง Thomson Reuters และ Bloomberg อัตราอ้างอิงของธนาคารแห่งประเทศไทย หรือแม้กระทั่งอัตราแลกเปลี่ยนที่มีการประกาศที่สาขาธนาคารพาณิชย์ที่มีการเปิดบริการอยู่ทั่วไป เนื่องมาจากสาเหตุหลักๆ สองประการ คือ ราคา USD Futures จะเป็นราคาล่วงหน้า ในขณะที่อัตราแลกเปลี่ยนในสื่อเหล่านั้นเป็นที่กล่าวมานี้เป็นอัตราแลกเปลี่ยนราคา ณ วันนี้ (Spot Price) และอีกประการคือ USD Futures เปิดให้ทุกฝ่ายเข้ามาซื้อขายได้อย่างเสรีทำให้ราคาเข้าใกล้ระดับของราคาสถาบัน ซึ่งเป็นผู้มีบทบาทสำคัญในตลาดอัตราแลกเปลี่ยน ในขณะที่อัตราแลกเปลี่ยนในบางแหล่งเป็นราคาอ้างอิงของการทำธุรกรรมระหว่างธนาคารกับลูกค้ารายย่อย 
โดยสำหรับข้อมูลที่ปรากฏในช่องทางของผู้ขายข้อมูลนั้น จะเป็นการนำข้อมูลที่สถาบันการเงินมีการเสนอซื้อขายระหว่างกัน (ตลาดโอทีซี) ซึ่งเป็น Spot Price มาเผยแพร่ ในขณะที่ข้อมูลที่มีการเผยแพร่ผ่านทางธนาคารแห่งประเทศไทย จะเป็นข้อมูล ณ สิ้นวันที่มีการคำนวณโดยพิจารณาจากธุรกรรมของสถาบันการเงินที่เกิดขึ้นจริงในระหว่างวันในตลาดโอทีซี โดยมีการถ่วงน้ำหนักราคาด้วยปริมาณการซื้อขายของแต่ละธุรกรรม ดังนั้นจะเห็นได้ว่าราคาในส่วนนี้จะมีความแตกต่างจาก USD Futures ในแง่ที่ไม่ได้รวมการคาดการณ์การเปลี่ยนอัตราแลกเปลี่ยนในอนาคตเข้ามา 
สำหรับข้อมูลที่ผู้ลงทุนอาจติดตามจากการประกาศที่สาขาธนาคารพาณิชย์นั้น เป็นอัตราที่ธนาคารดังกล่าวประกาศใช้ในการทำธุรกรรมกับลูกค้ารายย่อยที่หน้าเคาน์เตอร์ธนาคาร ซึ่งจะแตกต่างจากราคาที่อยู่ในสื่อของผู้ขายข้อมูล เนื่องจากอัตราหน้าเคาน์เตอร์ธนาคารจะมีการบวกต้นทุนการดำเนินงานของธนาคารไว้ด้วย 
ความแตกต่างเหล่านี้ย่อมส่งผลให้อัตราแลกเปลี่ยนที่เป็น Spot Price แตกต่างจาก Futures Price ที่มีการซื้อขายในตลาดอนุพันธ์ โดยในสัปดาห์หน้า นัดพบฯ จะนำรายละเอียดตัวแปรทางการเงินที่สำคัญ ซึ่งในตลาดการเงินนิยมนำมาใช้สะท้อนความแตกต่างระหว่าง Spot Price กับ Future Price ของอัตราแลกเปลี่ยนมานำเสนอครับ